कीर्तिमानले भरिएको शतक
रोहित पौडेलले अर्धशतक पूरा गर्दा जसरी खुसी मनाए, उनमा त्यो खुसी शतक पार गर्दा देखिएन । किनकि पपुवा न्युगिनी (पीएनजी) विरुद्ध पहिलो एकदिवसीय अन्तर्राष्ट्रियमा नेपाललाई जित दिलाएपछि मात्र पूर्ण खुसी मनाउने दाउमा थिए उनी । तर पनि यो खेलमा रोहितले कीर्तिमानले भरिएको इतिहास रचे । 
काठमाडौँ — रोहित पौडेलले अर्धशतक पूरा गर्दा जसरी खुसी मनाए, उनमा त्यो खुसी शतक पार गर्दा देखिएन । किनकि पपुवा न्युगिनी (पीएनजी) विरुद्ध पहिलो एकदिवसीय अन्तर्राष्ट्रियमा नेपाललाई जित दिलाएपछि मात्र पूर्ण खुसी मनाउने दाउमा थिए उनी । तर पनि यो खेलमा रोहितले कीर्तिमानले भरिएको इतिहास रचे । एकदिवसीय अन्तर्राष्ट्रियमा शतक बनाउनु नेपाल ब्याट्सम्यानका लागि चानचुने सफलता होइन । रोहित एक दिवसीयमा शतक बनाउने दोस्रो नेपाली खेलाडी बने । सन् २०१८ मा एकदिवसीय अन्तर्राष्ट्रिय मान्यता पाएयता पूर्वकप्तान पारस खड्काले मात्र नेपालबाट एकदिवसीय अन्तर्राष्ट्रियमा शतक बनाएका थिए । जतिबेला नेपालले २५५ रनको लक्ष्य पछ्याइरहँदा पारसले यूएईविरुद्ध दुबईमा शतकीय इनिङ्स खेलेका थिए । कीर्तिपुरस्थित त्रिवि क्रिकेट मैदानमा शुक्रबार नेपालले टस जितेपछि ब्याटिङका लागि निम्त्याएको पीएनजीले अप्रत्याशित रूपमा २९२–८ को स्कोर बनाएको थियो । नेपालले एकदिवसीय अन्तर्राष्ट्रियमा खर्चेको यो सबैभन्दा ठूलो रन थियो । यही चुनौती नै रोहितलाई अवसर बनेर आयो । उनले नेपालका लागि धेरै कीर्तिमान आफ्नो नाममा लेखाए । रोहितले १ सय ७ बल खेल्दै ७ चौका र ४ छक्का प्रहार गरी १ सय २६ रन बनाए । उनले यसअघि पारसले बनाएको कीर्तिमान १ सय १५ रनको स्कोरलाई मात्र उछिनेनन्, नेपालबाट सबैखाले अन्तर्राष्ट्रिय क्रिकेटमा सर्वाधिक व्यक्तिगत उच्च स्कोरको कीर्तिमान बनाए । कनिष्क चौगाईंले २००३ मा पाकिस्तानको कराँचीमा एसीसी यू–१९ कपमा माल्दिभ्सविरुद्ध १ सय २५ रन बनाएका थिए ।आफ्नो इनिङ्सका क्रममा रोहित एकदिवसीय अन्तर्राष्ट्रियमा ५ सय रन पूरा गर्ने पहिलो नेपाली खेलाडी पनि बने । उनी नेपालका अर्का पूर्वकप्तान ज्ञानेन्द्र मल्ल (४८० रन) लाई उछिन्दै सर्वाधिक रन बनाउने खेलाडी बनेका हुन् । नेपाल लगातार जित्दै आएको प्रतिद्वन्द्वी पीएनजीविरुद्ध ६ रनले पराजित भएर निराश देखिए पनि प्रशिक्षक पुबुदु दासानायके रोहितको इनिङ्सबाट प्रभावित थिए । ‘रोहितले ठूलो शतक बनाउनुका साथै शतकीय साझेदारी गरेका छन्, नेपालले हारे पनि यसबाट धेरै सकारात्मक पक्ष लिन सकिन्छ,’ दासानायकले भने । गत वर्ष सेप्टेम्बरमा ओमानमा पीएनजीविरुद्ध नै ८६ रन बनाउनु रोहितको यसअघिको उच्च स्कोर थियो । शतकका बाबजुद नेपाललाई जित दिलाउन नसकेकामा रोहित खिन्न थिए । ‘जितेको भए धेरै राम्रो हुन्थ्यो, २–३ पटक जित नजिक पुगेर यस्तो भइसकेको छ । त्यही भएर शतक बनाए पनि अलिकति मज्जा आएन,’ रोहितले भने, ‘लक्ष्यमा पुगेपछि मज्जैले खुसी मनाउँला भन्ने थियो । ग्यापमा हान्न प्रयास गर्दा आउट भएँ । यूएई भ्रमणमै शतक हान्नुपर्छ भनेर प्रशिक्षकले भन्नुभएको थियो ।’